桃源行
作者：劉禹錫
朝代：唐

paragraphs: 漁舟何招招，浮在武陵水。
拖綸擲餌信流去，誤入桃源行數里。
清源尋盡花綿綿，踏花覓徑至洞前。
洞門蒼黑煙霧生，暗行數步逢虛明。
俗人毛骨驚仙子，爭來致詞何至此。
須臾皆破冰雪顏，笑言委曲問人間。
因嗟隱身來種玉，不知人世如風燭。
筵羞石髓勸客餐，燈爇松脂留客宿。
雞聲犬聲遙相聞，曉色葱蘢開五雲。
漁人振衣起出戶，滿庭無路花紛紛。
翻然恐失鄉懸處，一息不肯桃源住。
桃花滿溪水似鏡，塵心如垢洗不去。
仙家一出尋無踪，至今流水山重重。